En souvenir (fra fransk, det vil sige "minde") er en genstand, som er et minde for det genstanden er tilknyttet, oftest et specielt sted, men også en begivenhed, en oplevelse, en ven eller noget andet. Det kan være nøgleringe, askebægre, notesbøger, husholdningsartikler såsom krus, skåle eller skeer, tøj såsom t-shirts eller hatte. De fleste souvenirer er masseproducerede pyntegenstande som bliver solgt til turister som hyggelige minder, gaver eller samleobjekter fra rejsemålet de besøger. Disse turistsouvenirer har som regel motiv fra noget typisk ved stedet, og meget kan betragtes som kitsch, det vil sige dårlige efterligninger af noget kunstnerisk. En typisk souvenir fra Danmark kunne være en model af Den lille havfrue.